Source: https://beta.e-justice.europa.eu/302/MT/parental_responsibility__child_custody_and_contact_rights?MALTA&member=1
Timestamp: 2020-02-17 06:13:02+00:00
Document Index: 1298625

Matched Legal Cases: ['qorti ', 'Qorti ', 'qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'qorti ']

It-terminu jinkludi d-dmirijiet u l-obbligi ta’ ġenitur fil-konfront tal-minuri skont il-Kodiċi Ċivili ta’ Malta, il-Kap. 16 tal-Liġijiet ta’ Malta. It-terminu “responsabbiltà tal-ġenituri” li fil-leġiżlazzjoni Maltija jissejjaħ l-“awtorità tal-ġenituri”, jinkludi l-kustodja u l-aċċess, id-deċiżjonijiet dwar kwistjonijiet bħall-post tar-residenza, l-ivvjaġġar, l-obbligi ta’ manteniment, l-edukazzjoni, deċiżjonijiet maġġuri relatati mas-saħħa u l-amministrazzjoni tal-proprjetà tat-tfal.
Il-ġenitur bijoloġiku jew fil-każ ta’ adozzjonijiet, il-ġenituri adottivi mal-finalizzazzjoni tal-proċeduri tal-adozzjoni. Barra minn hekk, ommijiet li jrabbu lil uliedhom waħedhom għandhom ir-responsabbiltà tal-ġenituri sakemm il-missier ma jirreġistrax it-twelid b’mod konġunt mal-omm tal-wild.
Meta tfal jitqiegħdu taħt ordni għall-ħarsien jew inġunzjoni, skont il-Kap. 285 tal-Att dwar it-Tfal u ż-Żagħżagħ (Ordnijiet għall-Ħarsien), tal-Liġijiet ta’ Malta, il-Ministru jiġi vestit bil-kura u l-kustodja tagħhom.
Fil-każ ta’ divorzju jew separazzjoni, din tiġi stabbilita permezz ta’ deċiżjoni tal-qorti jew tiġi riżolta permezz ta’ medjazzjoni. Tista’ wkoll tiġi determinata permezz ta’ dokument eżekutorju legalment vinkolanti bejn il-partijiet li jiġi ffirmat quddiem nutar.
Jekk tali ftehim jiġi konkluż barra l-proċeduri ta’ separazzjoni biex dan ikun legalment vinkolanti, għandu jiġi rratifikat fil-Qorti u jiġi rreġistrat fir-Reġistru Pubbliku. Min-naħa l-oħra, jekk ftehim dwar ir-responsabbiltà tal-ġenituri jintlaħaq matul proċeduri ta’ separazzjoni jew ta’ divorzju, il-ftehim jiġi ppreżentat quddiem il-qorti li tkun qed tisma’ dan il-proċediment u jinħareġ digriet tal-qorti, li japprova jew le l-ftehim.
F’każijiet bħal dawn mezz alternattiv huwa l-proċess ta’ medjazzjoni. Jekk il-ġenituri xorta ma jilħqux ftehim matul dan il-proċess, jinbdew proċedimenti quddiem il-Qorti Ċivili (Sezzjoni tal-Familja).
L-imħallef jista’ jiddeċiedi dwar kull deċiżjoni maġġuri meqjusa importanti għall-benesseri tat-tfal, pereżempju, ir-residenza tat-tfal, liema ġenitur għandu jkollu l-kustodja, id-drittijiet ta’ żjarat u ta’ aċċess, u l-obbligu li jitħallas il-manteniment għat-tfal.
Il-qorti rarament tagħti kura u kustodja sħiħa lil ġenitur wieħed iżda dan jiddependi skont il-każ. Minkejja dan, f’każ li l-qorti tagħti l-kura u l-kustodja sħiħa lil ġenitur wieħed xi kwistjonijiet xorta għandhom jiġu diskussi bil-kunsens tal-ġenitur l-ieħor, b’mod partikolari kwistjonijiet relatati mal-aċċess jew mat-tneħħija ta’ minuri lejn pajjiż terz li tkun tinvolvi b’mod dirett id-drittijiet ta’ aċċess tal-ġenitur li ma jkollux il-kustodja.
Dan ifisser li ż-żewġ ġenituri jiddiskutu u jieħdu d-deċiżjonijiet li għandhom x’jaqsmu mal-ulied b’mod konġunt. Dan ma jinkludix attivitajiet ta’ kuljum, iżda sempliċiment id-deċiżjonijiet maġġuri li jinvolvu l-post tar-residenza, l-edukazzjoni u kwistjonijiet marbuta mas-saħħa. L-Artikolu 136(3) tal- Kodiċi Ċivili jagħmel referenza għal atti ta’ amministrazzjoni straordinarja, fejn dawn l-atti jeħtieġu l-kunsens taż-żewġ ġenituri.
Fejn medjazzjoni ma tirnexxix, jiġi ppreżentat rikors quddiem il-Qorti Ċivili (Sezzjoni tal-Familja). Ma hemmx lista formali ta’ dokumenti meħtieġa u għalhekk kwalunkwe dokumentazzjoni u ċertifikat pertinenti jistgħu jiġu mehmuża mar-rikors, b’mod partikolari, dawk li jagħtu prova tal-awtorità tal-ġenituri, inkluż kwalunkwe ftehim dwar kura u kustodja, jew digrieti mogħtija.
Ir-rikors jiġi skedat biex tinstema’ f’data partikolari. Matul is-smigħ tal-kawża l-imħallef jisma’ lill-partijiet u lix-xhieda l-oħra li l-partijiet itellgħu. Il-Qorti tista’ wkoll taħtar assistenti soċjali u psikologi biex ifasslu rapport dwar il-minuri jekk tagħraf tali ħtieġa. L-esperti maħtura mill-Qorti jħejju rapport wara li jkunu kkonsultaw lill-ġenituri, lit-tfal u lil persuni professjonali oħra li b’xi mod ikunu marbuta mal-każ. Jistgħu jiġu invokati proċeduri ta’ emerġenza jekk il-parti li tippreżenta l-applikazzjoni tindika raġunijiet validi biżżejjed ta’ urġenza. Jekk dan ikun fl-interess tal-minuri, jinħareġ digriet interim dwar il-kwistjoni li jitlob li l-każ jinstema’ b’urġenza, pereżempju impediment ta’ tluq, kura u kustodja, eċċ.
Iva, wieħed jista’ japplika għall-għajnuna legali, madankollu r-rikorrent jiġi sottopost għal test tal-mezzi skont it-Titolu X tat-Tielet Ktieb tal-Kodiċi ta’ Organizzazzjoni u Proċedura Ċivili ( Kap. 12 tal-Liġijiet ta’ Malta). Aktar dettalji dwar l-għajnuna legali tista’ tinkiseb mit-taqsima dwar l-għajnuna legali.
Huwa possibbli biss li jsir appell f’każ li jkun hemm punt ta’ liġi involut, jiġifieri pereżempju waħda mill-partijiet ma tingħatax id-dritt li tressaq xhieda mingħajr ebda raġuni valida min-naħa tal-qorti. F’każijiet bħal dawn, jista’ jiġi ppreżentat appell quddiem il-Qorti tal-Appell.
Deċiżjoni tal-Qorti Ċivili (Sezzjoni tal-Familja) hija awtomatikament eżegwibbli, madankollu f’każijiet fejn wieħed mill-ġenituri ma jkunx qed jirrispetta tali digriet, il-ġenitur li l-awtorità tal-ġenituri tiegħu tkun qed tiġi ristretta jista’ jagħmel rapport lill-pulizija li sussegwentement tipproċedi bi proċedimenti kriminali quddiem il-Qorti tal-Maġistrati biex twettaq l-eżekuzzjoni flimkien ma’ multa u/jew priġunerija. Barra minn hekk, tista’ tiġi ppreżenta applikazzjoni quddiem il-Qorti Ċivili (Sezzjoni tal-Familja) li titlob għat-tibdil tad-digriet tal-qorti.
Il-proċedura applikabbli li għandha tiġi segwita hija dik li tinstab fir-Regolament tal-Kunsill (KE) Nru 2201/2003 tas-27 ta'Novembru 2003 dwar il-ġurisdizzjoni u r-rikonoxximent u l-infurzar ta' sentenzi fi kwistjonijiet matrimonjali u kwistjonijiet ta' responsabbiltà tal-ġenituri, u li jirrevoka r-Regolament (KE) Nru 1347/2000 (Brussell II bis), jiġifieri li l-imħallef kompetenti jimla’ ċertifikat u dan, flimkien mas-sentenza tal-qorti u applikazzjoni li titlob għar-rikonoxximent u għall-eżekuzzjoni ta’ tali deċiżjoni, jiġi ppreżentat quddiem il-Qorti Ċivili (Sezzjoni tal-Familja). Għandu jiġi identifikat ukoll indirizz għal skopijiet ta’ notifika. Id-dokumenti kollha għandhom jiġu tradotti bil-Malti jew bl-Ingliż.
Oppożizzjoni tista’ ssir quddiem l-istess qorti u fl-atti ta’ fejn ikun ġie ppreżentat ir-rikors għall-eżekuzzjoni u għar-rikonoxximent. L-oppożizzjoni jkun fiha r-raġunijiet għas-sospensjoni ta’ tali rikonoxximent u eżekuzzjoni u din issir permezz ta’ tweġiba għar-rikors.
Il-liġi applikabbli hija r-Regolament tal-Kunsill (KE) Nru 2201/2003 tas-27 ta’ Novembru 2003 dwar il-ġurisdizzjoni u r-rikonoxximent u l-infurzar ta' sentenzi fi kwistjonijiet matrimonjali u kwistjonijiet ta' responsabbiltà tal-ġenituri, u li jirrevoka r-Regolament (KE) Nru 1347/2000.
L-aħħar aġġornament: 10/07/2019